Source: http://europa.eu/rapid/press-release_ECA-13-38_mt.htm
Timestamp: 2014-07-29 11:35:45+00:00
Document Index: 1658068

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

EUROPA - PRESS RELEASES - Press release - Diskors minn Vítor Caldeira, President tal-Qorti Ewropea tal-Awdituri
- Id-diskors proprju jitqies bħala awtentiku –
- Id-diskors proprju jitqies bħala awtentiku
Brussell, il-5 ta’ Novembru 2013
Preżentazzjoni tar-Rapporti Annwali 2012
IL-KUMITAT GĦALL-KONTROLL TAL-BAĠIT
Id-diskors proprju jitqies bħala awtentiku. Il-verżjoni mitkellma għandha tieħu preċedenza.
President Theurer, onorevoli membri,
Nixtieq nirringrazzjakom għal din l-opportunità biex nippreżenta r-rapporti annwali tal-Qorti dwar l-implimentazzjoni tal-baġit 2012 tal-UE u l-Fondi Ewropej għall-Iżvilupp.
Iċ-ċittadini tal-Ewropa għandhom dritt ikunu jafu kif qed jintnefqu flushom u jekk dawn humiex qed jintużaw sew. Huma għandhom ukoll id-dritt li jkunu jafu jekk dawn humiex qed iwasslu valur, b'mod partikolari fi żmien meta hemm tant pressjoni fuq il-finanzi pubbliċi.
Il-fondi tal-UE huma ġestiti prinċipalment mill-Kummissjoni. Din għandha tipprovdi infomazzjoni fil-kontijiet tal-UE u rapporti oħra dwar l-użu ta' dawk il-fondi, dwar ir-regolarità tal-operazzjonijiet finanzjarji u dwar ir-riżultati miksuba. Ir-rwol tal-Qorti huwa li tipprovdi valutazzjoni indipendenti dwar dawk it-tliet elementi tal-ġestjoni finanzjarja tal-UE f'konformità mat-Trattat u l-istandards professjonali tal-awditjar u prattiki tajbin. Il-Qorti tippreżenta r-riżultati tal-valutazzjoni tagħha tal-implimentazzjoni tal-baġit tal-UE fir-rapport annwali tagħha sabiex tassisti lill-Parlament Ewropew fil-proċedura ta' kwittanza.
Il-Kapitolu 1 tar-rapport annwali tal-Qorti jipprovdi d-dikjarazzjoni ta' assigurazzjoni dwar l-affidabbiltà tal-kontijiet u dwar il-legalità u r-regolarità tal-operazzjonijiet finanzjarji li fuqhom huma bbażati dawk il-kontijiet. Il-Kapitoli 2 sa 9 jipprovdu valutazzjonijiet speċifiċi għad-dħul u l-oqsma prinċipali ta' nfiq. Fl-aħħar nett, il-Kapitolu 10 huwa dwar il-'Kisba ta' riżultati mill-baġit tal-UE'.
Mela x'inhi l-valutazzjoni tal-Qorti tal-ġestjoni finanzjarja tal-UE fl-2012?
L-istampa ġenerali hija simili, b'mod wiesa', għal dik li ġiet ippreżentata fir-rapport annwali tas-sena li għaddiet. Iżda hemm għadd ta' punti speċifiċi fir-rapport annwali li għalihom nixtieq niġbed l-attenzjoni tal-membri tal-kumitat. Dawn il-punti jirrigwardaw:
il-legalità u r-regolarità tal-pagamenti:
il-korrezzjonijiet finanzjarji u l-irkupri;
il-pressjoni fuq il-finanzi tal-UE; u
fl-aħħar nett, il-ħtieġa li tinħoloq kultura ta' prestazzjoni matul il-perjodu tal-qafas finanzjarju li jmiss.
Se nibda bl-istampa ġenerali:
Il-kontijiet tal-UE huma affidabbli, kif ilhom sa mill-2007. Id-dħul u l-impenji li fuqhom huma bbażati l-kontijiet tal-UE huma legali u regolari fl-aspetti materjali kollha iżda l-pagamenti għadhom materjalment milquta minn żball.
Fir-rigward ta' 'kisba ta' riżultati mill-baġit tal-UE', il-Kummissjoni mhijiex f'pożizzjoni li tipprovdi evidenza suffiċjenti, rilevanti u affidabbli dwar x'kisbu l-politiki tal-UE b'mod li huwa adatt għall-iskopijiet tal-proċedura ta' kwittanza.
L-opinjoni tal-Qorti dwar il-legalità u r-regolarità tal-pagamenti baqgħet l-istess, b'mod wiesa', peress li din tirrifletti realtà ta' bażi li ma nbidlitx b'mod sinifikanti.
Il-Qorti toħroġ l-opinjoni avversa tagħha bbażata fuq l-evidenza għall-awditjar li tikseb mill-valutazzjoni tas-sistemi ta' sorveljanza u kontroll u l-ittestjar ta' kampjuni ta' tranżazzjonijiet. Bħal fi snin preċedenti, is-sistemi ta' sorveljanza u kontroll li l-Qorti eżaminat huma biss parzjalment effettivi fl-iżgurar tal-legalità u r-regolarità tal-pagamenti meta jiġġarrab l-infiq tal-UE. Ibbażat fuq l-ittestjar ta' kampjuni ta' tranżazzjonijiet, l-istima tal-Qorti għar-rata tal-iżball l-aktar probabbli għal pagamenti kontabilizzati għall-ispejjeż li fuqhom huma bbażati l-kontijiet tal-UE hija ta’ 4,8 %. Il-Qorti hija 95 % fiduċjuża li r-rata ta’ żball fil-pagamenti tinsab bejn 3 % u 6 %.
Dawn l-iżbalji mhumiex limitati għal xi qasam speċifiku tal-baġit. Il-gruppi kollha tal-politika li jkopru nfiq operazzjonali huma materjalment milquta minn żball. In-nefqa amministrattiva hija l-uniku qasam fejn ma nstab ebda livell materjali ta' żball.
Ir-rapporti proprji tal-Kummissjoni jikkonfermaw din l-istampa ġenerali. Il-Kummissjoni tirrikonoxxi li jsiru żbalji fil-baġit u li l-livell kumplessiv x'aktarx li jkun materjali. 14-il direttur ġenerali tal-Kummissjoni jagħmlu riżervi fir-rapporti annwali tal-attività tagħhom fir-rigward tal-legalità u r-regolarità tal-infiq u r-rapport ta' sinteżi jqiegħed l-ammonti fir-riskju ta' żball f'livell ta' bejn 1,9 % u 2,6 % tal-pagamenti totali – ċifra li l-Kummissjoni stess tagħraf bħala stima x'aktarx baxxa.
Kif jidher mill-Kapitolu 1, l-istima kumplessiva tal-Qorti tar-rata tal-iżball l-aktar probabbli żdiedet minn 3,9 % fl-2011 għal 4,8 % fl-2012.
L-istimi tal-Qorti tar-rati tal-iżball l-aktar probabbli għall-agrikoltura, il-politika reġjonali, l-iżvilupp rurali u l-impjiegi u l-affarijiet soċjali kollha juru żidiet meta mqabbla mal-2011.
L-iżvilupp rurali jibqa' l-qasam ta' nfiq l-aktar suxxettibbli għal żbalji b'rata ta' żball stmata ta' 7,9 %, segwit mill-politika reġjonali b'rata ta' żball stmata ta' 6,8 %.
Hemm ukoll żidiet fir-rata ta' żball stmata għall-gruppi tal-politika fil-gruppi tal-politika riċerka u politiki interni oħra u relazzjonijiet esterni, għajnuna u tkabbir.
F'dawn l-aħħar każijiet, parti miż-żieda tista' tiġi attribwita għal żewġ titjibiet metodoloġiċi li l-Qorti introduċiet għall-awditu 2012.
Il-kampjuni tal-Qorti ta' tranżazzjonijiet f'dawn l-oqsma ma għadhomx jinkludu pagamenti bil-quddiem magħmula matul is-sena. Fi kliem ieħor, dawn jinkludu pagamenti interim, pagamenti finali u pagamenti bil-quddiem li ġew approvati matul is-sena.
Din il-bidla hija konformi mal-prinċipji ta' kontabbiltà bbażata fuq id-dovuti, u b'hekk tipprovdi - fil-fehma tal-Qorti - stampa aħjar tar-realtà ta' bażi tal-ġestjoni finanzjarja tal-UE.
It-tieni titjib fil-metodoloġija huwa relatat mat-trattament ta' nuqqasijiet serji fl-applikazzjoni tar-regoli tal-akkwist. Mill-2012, l-istituzzjonijiet u l-korpi tal-UE huma ttrattati bl-istess mod bħall-awtoritajiet tal-Istati Membri u organizzazzjonijiet internazzjonali oħra.
Dawn il-bidliet itejbu l-komparabbiltà bejn gruppi differenti tal-politika u jtejbu l-komparabbiltà maż-żmien. Flimkien, huma jżidu 0,3 punti perċentwali mal-istima kumplessiva tal-Qorti tar-rata tal-iżball l-aktar probabbli fl-2012 meta mqabbla mal-2011.
President, onorevoli membri, Ir-rapport annwali 2012 tal-Qorti jinkludi bosta eżempji illustrattivi tal-iżbalji li nstabu u analiżi konsiderevoli. Flimkien, dawn jipprovdu xi għarfien dwar fejn u kif iseħħu l-iżbalji u għaliex għandhom importanza. Biex jingħataw xi eżempji tal-analiżi pprovduta:
L-ewwel nett, aktar minn żewġ terzi tar-rata tal-iżball stmata huma relatati mal-ineliġibbiltà tal-klejms għall-pagament u ma' nuqqasijiet serji ta’ konformità mar-regoli tal-akkwist pubbliku. It-tieni nett, l-ogħla kontribut għar-rata ta' żball ġej mill-oqsma fejn jintnefqu l-aktar flus, jiġifieri l-politika reġjonali, l-agrikoltura, l-iżvilupp rurali u l-impjiegi u l-affarijiet soċjali. It-tielet nett, l-ittestjar tat-tranżazzjonijiet mill-Qorti juri li l-proporzjon ta' tranżazzjonijiet milquta minn żball huwa għoli f'dawn il-gruppi tal-politika, b'firxa minn 35 % sa 63 %.
Ir-raba' nett, l-ittestjar tat-tranżazzjonijiet mill-Qorti juri li aktar minn nofs l-iżbalji li l-Qorti sabet taħt ġestjoni kondiviża setgħu ġew ikkoreġuti mill-awtoritajiet nazzjonali qabel ma ntbagħtu l-klejms għar-rimborż lill-Kummissjoni.
Iżda s-sejbiet tal-Qorti ma jissuġġerux li l-iżbalji huma limitati għal Stati Membri speċifiċi. Fil-fatt, il-valutazzjonijiet mill-Qorti tas-sistemi ta' sorveljanza u kontroll li eżaminat wrew li kien hemm dgħufijiet f'firxa wiesgħa ta' awtoritajiet nazzjonali u reġjonali. Lanqas ma huwa l-każ li l-iżbalji huma limitati għall-infiq ġestit b'mod konġunt mill-Istati Membri. Il-Qorti tikkalkula li r-rata ta' żball stmata fil-każ ta' nfiq b'ġestjoni kondiviża kienet 5,3 % mqabbla ma' 4,3 % fil-forom l-oħra kollha ta' nfiq operazzjonali.
L-iżbalji li l-Qorti ssib huma ta' importanza peress li dawn jirrappreżentaw każijiet fejn il-fondi tal-UE ma ntużawx skont il-leġiżlazzjoni rilevanti u għalhekk mhux skont ix-xewqat tal-Parlament u l-Kunsill, bħala l-leġiżlatur u l-awtorità baġitarja.
Huma wkoll ta' importanza peress li l-iżbalji jirrappreżentaw flus li ma kellhomx jitħallsu. Xi kultant huwa possibbli li dawk il-flus jitraddu lura. Dan iwassalni għall-kwistjoni ta' korrezzjonijiet finanzjarji u rkupri.
Il-Qorti tiddedika għadd ta' paragrafi għal dan is-suġġett fir-rapport annwali 2012. Dan huwa suġġett kumpless li l-Qorti u l-Kummissjoni jittrattaw minn perspettivi differenti iżda komplementari. Il-Kummissjoni tfittex li tipproteġi l-baġit mill-effetti ta' irregolarità, il-Qorti hija obbligata tirrapporta dwar jekk it-tranżazzjonijiet humiex legali u regolari. Fir-rapport annwali 2012, il-Qorti tesplora l-effett tal-korrezzjonijiet finanzjarji u l-irkupri fuq l-Istati Membri, fuq il-benefiċjarji u fuq id-dikjarazzjoni ta' assigurazzjoni.
L-impatt tal-korrezzjonijiet finanzjarji jiddependi fuq ir-regolamenti applikabbli. Għall-agrikoltura, il-biċċa l-kbira tal-korrezzjonijiet finanzjarji ma jwasslux lill-Istati Membri kkonċernati biex jirkupraw pagamenti mill-benefiċjarji, filwaqt li għall-koeżjoni, il-biċċa l-kbira tal-korrezzjonijiet huma korrezzjonijiet b'rata fissa li ma jwasslux għal korrezzjoni dettaljata fil-livell tal-proġett.
Għalhekk, fil-fatt, il-biċċa l-kbira tal-korrezzjonijiet finanzjarji jaqgħu fuq il-kontribwenti nazzjonali.
Il-Qorti tenfasizza dan il-punt peress li r-rapport annwali huwa indirizzat ukoll lill-parlamenti nazzjonali u l-awtoritajiet nazzjonali.
President, onorevoli membri,
Aħna u nfittxu li ntejbu l-ġestjoni finanzjarja tal-UE, ma nistgħux ninjoraw il-pressjoni, li dejjem tiżdied, fuq il-finanzi pubbliċi fil-livell tal-UE u f'dak nazzjonali.
Fir-rapport annwali 2012, il-Qorti tenfasizza s-sinjali tal-pressjoni li dejjem tikber fuq il-baġit tal-UE għall-pagamenti. Kif tafu, fl-2012 il-Kummissjoni kienet diġà qed issibha diffiċli tissodisfa t-talbiet kollha għal pagament. Il-pressjoni fuq il-pagamenti kienet riflessa wkoll fiż-żieda fl-ammont ta' impenji pendenti. Sa tmiem l-2012, dawn kienu jirrappreżentaw aktar minn sentejn tal-pagamenti totali bbaġitjati tal-UE.
Il-Kummissjoni se jinħtiġilha wkoll tiffinanzja pagamenti biex jiġu ssodisfati l-obbligazzjonijiet fil-karta tal-bilanċ tal-Unjoni. Fi tmiem is-sena finanzjarja 2012, l-impenji u l-obbligazzjonijiet pendenti li kien jinħtiġilhom jiġu ffinanzjati flimkien ammontaw għal madwar EUR 313 biljun.
Fl-opinjoni tal-Qorti, il-Kummissjoni għandha tippjana għar-rekwiżiti futuri tagħha tal-flussi tal-flus billi tħejji u tippubblika tbassir tal-flussi tal-flus fuq perjodu fit-tul.
Mhumiex dejjem l-atturi li jkunu ħatja għall-kwalità tal-prestazzjoni, xi drabi l-problema tkun dovuta għall-iskritt li jingħataw.
L-oqfsa legali attwali għall-infiq ma jagħmlux biżżejjed biex jinkoraġġixxu nfiq aħjar. Il-perjodu l-ġdid tal-qafas finanzjarju jipprovdi opportunità biex dan jinbidel. Il-Qorti taqbel mal-Kummissjoni li jinħtieġ li tinħoloq kultura ta' prestazzjoni. Dan ifisser l-indirizzar tad-dgħufijiet li l-Qorti ssib fis-sistema attwali ta' ġestjoni u ta' rappurtar tal-prestazzjoni, pereżempju:
Il-programmi ta' nfiq ma jużawx objettivi SMART u indikaturi adatti b'mod konsistenti.
id-data tal-prestazzjoni mhijiex tajba biżżejjed; u il-proġetti ffinanzjati mill-infiq tal-UE spiss mhumiex sostenibbli.
Jeħtieġ li l-Unjoni tindirizza dawn il-kwistjonijiet jekk il-ġenerazzjoni li jmiss ta' programmi ta' nfiq għandha twassal – u tkun tidher li twassal - valur miżjud lill-Ewropa u liċ-ċittadini tagħha.
Il-Qorti tirrakkomanda fokus fuq il-prestazzjoni fil-perjodu ta' programmazzjoni li jmiss. Dan jeħtieġ li jiġu stabbiliti objettivi ċari, indikaturi rilevanti, u riżultati mistennija.
L-istituzzjonijiet tal-UE se jkun jeħtiġilhom jaħdmu flimkien biex itejbu l-prestazzjoni u l-obbligu ta' rendikont tal-UE fis-snin li ġejjin.
Il-Qorti u r-rapporti annwali tagħha għandhom – u se jkomplu jkollhom - kontribut importanti x'jagħtu għas-suċċess ta' dan l-isforz kollettiv. Aħna nistennew b'interess li nwettqu l-parti tagħna flimkien ma' dan il-parlament u l-istituzzjonijiet l-oħra tal-UE.
Grazzi tal-attenzjoni tagħkom.